เก็บตกการเงิน
เปิดศูนย์คุ้มครองผู้ใช้บริการทางการเงิน
14 ม.ค. 2555

เปิดศูนย์คุ้มครองผู้ใช้บริการทางการเงิน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ธปท.ได้จัดตั้งศูนย์คุ้มครองผู้ใช้บริการทางการเงิน (ศคง.) เป็นการถาวร จากที่เคยเปิดเป็นศูนย์ประสานงานแก้ไขปัญหาการปล่อยสินเชื่อชั่วคราว เพื่อให้บริการประชาชนในด้านการคุ้มครองผู้ใช้บริการทางการเงินอย่างเป็นระบบ สามารถแก้ไขปัญหา ปกป้องสิทธิ ผู้บริโภค เสริมสร้างความรู้ความเข้าใจบริการทางการเงินเพื่อสร้างภูมิคุ้มกันให้กับผู้ใช้บริการได้ดียิ่งขึ้น โดย ศคง.จะเริ่มเปิดดำเนินการตั้งแต่วันศุกร์ที่ 13 ม.ค. 2555 เป็นต้นไป ตั้งแต่เวลา 08.30-16.30 น. ในเวลาทำการ
“ในปีที่ผ่านมามีเรื่องร้องเรียมเข้ามาที่ศูนย์ฯ ถึง 2,600 เรื่อง ทั้งเรื่องปัญหาจากการใช้บริการของสถาบันการเงิน การหลอกลวงจากมิจฉาชีพทางโทรศัพท์ การปรับปรุงโครงสร้างหนี้ ซึ่ง ธปท.ก็ช่วยแก้ไขจนได้ข้อยุติได้ถึง 91% เราจึงอยากเปิดศูนย์ให้เป็นเครื่องมือเชิงรุก สร้างภูมิคุ้มกันให้ประชาชนผู้บริโภค” นายประสาร กล่าว 
นายประสาร กล่าวว่า เบื้องต้น ธปท.ตั้งเป้าว่า ศคง.จะแก้ไขปัญหาที่ร้องเรียนเพื่อรายงานให้ประชาชนรับทราบได้ภายใน 15 วัน เพื่อให้เกิดความอุ่นใจของผู้บริโภคว่าจะมีการติดตามเรื่องให้จริง ประชาชนจะสามารถติดต่อได้ที่ 1.โทรศัพท์สายด่วน หมายเลข 1213 2.โทรสาร 0228361513. Email address: [email protected] 
กสิกรเตือนแก๊งคอลเซ็นเตอร์ระบาดหนัก
นายอาจ วิเชียรเจริญ ผู้ช่วยกรรมการผู้จัดการ ธนาคารกสิกรไทย เปิดเผยว่า จากการที่มีกลุ่มคนร้ายแก๊งคอลเซ็นเตอร์ได้อ้างชื่อ ธนาคารกสิกรไทย เพื่อทวงหนี้บัตรเครดิต และแอบอ้างชื่อของหน่วยราชการต่างๆ เพื่อหลอกลวงถามข้อมูลส่วนตัวข้อมูลการเงิน ให้เหยื่อทำธุรกรรมการเงินผ่านเครื่องเอทีเอ็ม หรือเครื่องฝากเงินสดอัตโนมัติ 
ธนาคารขอชี้แจงว่า ธนาคารไม่มีนโยบายในการโทรศัพท์ไปสอบถามข้อมูล หรือติดตามหนี้ แล้วให้ลูกค้าไปทำรายการต่างๆ ผ่านเครื่องเอทีเอ็มแต่อย่างใด หากลูกค้าได้รับโทรศัพท์จากบุคคลที่ไม่คุ้นเคยสอบถามข้อมูลการเงิน ขอให้ตั้งสติพิจารณาให้ดี อย่าได้รีบเร่งดำเนินการใดๆ และหากไม่แน่ใจหรือมีข้อสงสัยสามารถโทรศัพท์ไปสอบถามรายละเอียดได้ที่ โทร. 028888888 ได้ตลอด 24 ชั่วโมง
สำหรับล่าสุดกรณีการหลอกลวงข้าราชการบำนาญ จนสูญเสียเงินไป 30 ล้านบาท รายการถอนเงินเกือบทั้งหมดเป็นการถอนจากสหกรณ์ออมทรัพย์ แล้วนำเงินสดไปฝากเข้าบัญชีคนร้าย 85 บัญชี ที่เปิดไว้กับธนาคารแห่งหนึ่งผ่านเครื่องฝากเงินสดอัตโนมัติของหลายธนาคาร ซึ่งบัญชีที่เกี่ยวพันกับการทุจริตทั้งหมดนี้ไม่มีบัญชีของธนาคารกสิกรไทย 
“ธีรศักดิ์”มั่นใจผลสอบไอแบงก์ไม่มีปัญหา 
นายธีรศักดิ์ สุวรรณยศ ผู้จัดการธนาคารอิสลามแห่งประเทศไทย (ไอแบงก์) มั่นใจว่า การประชุมหารืของคณะกรรมการสอบข้อเท็จจริงการปล่อยสินเชื่อของธนาคารอิสลามฯ ในวันที่ 13 ม.ค.น่าจะผ่านไปได้ด้วยดี เพราะการปล่อยสินเชื่อ 12 โครงการ มูลหนี้ 3,000 ล้านบาทนั้น ไม่ได้มีปัญหาอะไร แต่อาจจะมีกระบวนการทำงานบางอย่างที่ไม่เป็นไปตามข้อกำหนดของ ธปท.เท่านั้น 
นายธีรศักดิ์ ยังยืนยันว่า การปล่อยสินเชื่อดังกล่าวไม่ได้สร้างความเสียหาย หรือมีปัญหาหนี้เสีย โดยในส่วนนี้ธนาคารได้ตั้งสำรองหนี้ไว้ครบตามเกณฑ์ธนาคารแห่งประเทศไทยและกระทรวงการคลังแล้ว